P. Hrušovský, podpredseda NR SR: (2002-07-03):
Pán poslanec Hamžík ako prvý, nech sa páči. P. Hamžík, poslanec: Ďakujem pekne. Vážený pán predsedajúci, panie poslankyne, páni poslanci, predkladám pozmeňujúci návrh k návrhu skupiny poslancov na vydanie zákona o poskytnutí jednorazového finančného príspevku politickým väzňom a pozostalým manželkám (tlač 1425). Ide o riešenie zmiernenia krívd občanov z čiernej listiny. Túto otázku stanovuje zákon č. 125/1996 Z. z. o nemorálnosti a protiprávnosti komunistického systému v § 6. Títo občania boli odporcami komunistického režimu v Česko-Slovensku v rokoch 1968 až 1989. Odporcov v zmysle čiernej listiny komunistický režim perzekvoval, obmedzoval ich slobodnú voľbu zamestnania, nedovolil im zamestnať sa v takých alebo podobných funkciách, aké zastávali do roku 1969 alebo do 1970. Týmito perzekúciami pácha režim krivdy, o. i. aj krivdy na peňažnom príjme. Dlhodobo perzekvovaní občania mali nižšie mesačné príjmy v priemere o 1 500 až 2 000 Kčs. Pri dlhodobej perzekúcii, to znamená roky 1970 až 1989, teda 240 mesiacov, činí poškodenie v priemere na jedného odporcu 420 000 Kčs ku koncu roku 1989. Pri ročných infláciách od roku 1989 do roku 2002 táto výška poškodenia činí sumu vyše 1 mil. na jedného odporcu. Podľa tohto navrhovaný peňažný príspevok je zhruba jednou pätnástinou v porovnaní k poškodeniu odporcov komunistickým režimom. Kvantifikácia potreby finančných prostriedkov pri 1 500 postihnutých občanoch by celková potreba pre občanov na čiernej listine bola 120 mil. korún, z toho pre občanov, na ktorých sú už odtajené oficiálne základné dokumenty, to znamená na 1 210 občanov, je celkom potrebné vyplatiť 96 mil. korún v roku 2003. Podľa doterajších skúseností z odtajovaním dokumentov, i keď ide o dokumentovanie páchania krívd, zvyšok 24 mil. nebude skôr vyplatených ako po roku 2003. Po prvé. Navrhujem názov upraviť nasledovne: „návrh skupiny poslancov alebo návrh skupiny na vydanie zákona o poskytnutí jednorazového peňažného príspevku politickým väzňom a pozostalým manželkám, ako i občanom z čiernej listiny a ich pozostalým manželkám“. V návrhu, ktorý máte pred sebou písomne, nasledujú dve slová: „príp. dedičom“. Tieto dve slová vypúšťam. Po druhé. V § 1 navrhujem doplniť ďalší odsek nasledovne: „pre zmiernenie krívd občanom spôsobených komunistickým režimom, ktorý ich viedol v evidencii ako predstaviteľov, exponentov a nositeľov pravicového oportunistu, organizátorov protistraníckych, protisocialistických a protisovietskych kampaní a akcií dnes v zmysle zákona č. 125/1996 Z. z. – ako čierna listina“. Komunistický režim svojimi mocenskými orgánmi odporcov dlhodobo sledoval a perzekvoval. Po tretie. K § 2 za odsekom 1 navrhujem doplniť: „Vzťahuje sa aj na občanov Slovenskej republiky v zmysle § 1 tohto zákona, občanov z čiernej listiny.“ Po štvrté. V § 4 navrhujem doplniť odsek 4 nasledovne: „Výška jednorazového peňažného príspevku pre občanov z čiernej listiny v zmysle § 1 tohto zákona je 80 000 Sk. V prípade, že už nežijú, oprávnenou osobou sú manželky.“ Ďalšie slová ktoré máte v návrhu pred sebou a ktoré sa týkajú dedičov, taktiež vypúšťam. Čiže obmedzujeme to tak ako znie pôvodný pozmeňujúci návrh na poškodeného, príp. pozostalú manželku. Po piate. V § 5 navrhujem doplniť odsek 5 nasledovne: „V roku 2003 bude vyplatený peňažný príspevok pre 1 210 občanov z čiernej listiny podľa doteraz odtajnených oficiálnych dokumentov. Pre ďalších asi 300 občanov, na ktorých dokumenty ešte nie sú odtajnené, sa umožní vyplatiť peňažný príspevok po roku 2003 po získaní odtajených oficiálnych dokumentov týchto občanov.“ Toto je znenie môjho pozmeňujúceho návrhu. Motiváciou na jeho podanie je spravodlivý prístup ku všetkým, ktorí boli poškodení a ktorí sú uvedení v zákone Národnej rady Slovenskej republiky z 27. marca 1996 o nemorálnosti a protiprávnosti komunistického systému. Ďakujem.